**KOMBINIRANA NOMENKLATURA**

**EVROPSKE UNIJE**

**KAZALO**

1.0 KOMBINIRANA NOMENKLATURA EVROPSKE UNIJE ...................................................... 3

2.0 VSEBINA KOMBINIRANE NOMENKLATURE....................................................................... 3

3.0 VPRAŠANJA IN ODGOVORI………...................................................................................... 6

1. **KOMBINIRANA NOMENKLATURA EVROPSKE UNIJE**

Osnovna uredba, ki uvaja kombinirano nomenklaturo Evropske unije (EU) je [Uredba Sveta (EGS) št. 2658/87 o tarifni in statistični nomenklaturi ter skupni carinski tarifi](https://eur-lex.europa.eu/legal-content/SL/TXT/PDF/?uri=CELEX:31987R2658&from=SL). Kombinirana nomenklatura je priloga I k tej osnovni uredbi.

Kombinirana nomenklatura EU je pripomoček za uvrščanje blaga za namene izvajanje skupne carinske tarife ter zunanjetrgovinske statistike EU, in temelji na [mednarodni nomenklaturi harmoniziranega sistema (HS).](http://www.wcoomd.org/en/topics/nomenclature/instrument-and-tools/hs-nomenclature-2017-edition/hs-nomenclature-2017-edition.aspx)

Evropska komisija vsako leto posodobi in z izvedbeno uredbo objavi novo različico kombinirane nomenklature, skupaj s stopnjami dajatev. Uredba se objavi v Uradnem listu EU najpozneje do 31. oktobra in se začne uporabljati 1. januarja naslednje leto.

[Kombinirana nomenklatura, ki velja v letu 2024](https://eur-lex.europa.eu/legal-content/SL/TXT/PDF/?uri=OJ:L_202302364), je bila objavljena 31. oktobra 2023 v Uradnem listu EU L kot izvedbena uredba Komisije (EU) 2023/2364.

Nova različica KN zajema vse spremembe, ki so bile dogovorjene v okviru Svetovne carinske organizacije (SCO) v zvezi z nomenklaturo HS, v okviru Svetovne trgovinske organizacije (STO) v zvezi s spremembami carinskih dajatev in ostale spremembe, nastale zaradi statističnih zahtev, prilagajanja trgovini in tehnološkemu razvoju izdelkov, obravnavanja okoljskih in socialnih vprašanj svetovnega pomena, skrbi za zdravje, varnost ter zaščito družbe in boja proti terorizmu, ki sta za carino vse pomembnejša.

1. **VSEBINA KOMBINIRANE NOMENKLATURE**

Kombinirano nomenklaturo EU sestavljajo trije deli:

1. **uvodne določbe**, kivsebujejo splošna pravila za uvrščanje in posebne določbe;
2. **nomenklatura (opis) blaga in carinske stopnje**, kije najobsežnejši del;

Nomenklatura je razdeljena na tarifne številke, ki so skupaj s svojimi podštevilkami organizirane v 97 poglavij, ki tvorijo 21 oddelkov (označenih z rimskimi številkami). Dodana sta 98. poglavje, ki se uporablja v statistične namene, in 99. poglavje, ki zajema oznake KN za nekatera posebna gibanja blaga. Znotraj poglavij je nomenklatura razdeljena na posamezne **postavke**. Poleg postavk vsebuje nomenklatura tudi opombe k oddelkom in poglavjem ter dodatne opombe k tarifnim podštevilkam.

1. **tarifne priloge**, kivsebujejo oddelek za kmetijske izdelke, sezname farmacevtskih snovi in oddelek z ugodnejšo tarifno obravnavo zaradi narave blaga, potrdila in statistične oznake TARIC.

Splošno pravilo je, da je blago v nomenklaturi razvrščeno po vrstnem redu glede na stopnjo proizvodnje: surovine, neobdelani proizvodi, polproizvodi, končni proizvodi. Enako stopnjevanje je uporabljeno tudi znotraj poglavij in tarifnih številk.

Kombinirana nomenklatura EU se razlaga s pomočjo pojasnjevalnih opomb KN, ki pojasnjujejo obseg različnih tarifnih številk.

[Zadnja veljavna različica pojasnjevalnih opomb KN](https://eur-lex.europa.eu/legal-content/SL/TXT/?uri=uriserv%3AOJ.C_.2019.119.01.0001.01.SLV&toc=OJ%3AC%3A2019%3A119%3ATOC) je bila objavljena 29. marca 2019 v Uradnem listu EU C 119. Posodobitev pojasnjevalnih opomb od marca 2019 dalje lahko poiščete med [zakonodajo](https://www.fu.gov.si/carina/podrocja/nomenklatura_uvrscanje_in_taric/#c1008).

|  |
| --- |
| Oddelek I: Žive živali; proizvodi živalskega izvora  |
| Oddelek II: Rastlinski proizvodi  |
| Oddelek III: Olja in masti živalskega in rastlinskega izvora in proizvodi njihovega razkrajanja; predelane |
|  užitne masti; voski živalskega in rastlinskega izvora  |
| Oddelek IV: Proizvodi živilske industrije; pijače, alkoholne tekočine in kis; tobak in tobačni nadomestki  |
| Oddelek V: Mineralni proizvodi  |
| Oddelek VI: Proizvodi kemične industrije ali podobnih industrij  |
| Oddelek VII: Plastične mase in proizvodi iz plastičnih mas, kavčuk in proizvodi iz kavčuka in gume  |
| Oddelek VIII: Surove kože z dlako ali brez dlake, usnje, krzna in krzneni izdelki; sedlarski in jermenarski  |
|  izdelki; predmeti za potovanje, ročne torbe in podobni izdelki; izdelki iz živalskih črev  |
| Oddelek IX: Les in lesni izdelki; oglje; pluta in plutasti izdelki; izdelki iz slame, esparta ali drugih materialov za pletarstvo; košarski in pletarski izdelki |
| Oddelek X: Celuloza, lesna ali iz drugih vlaknastih celuloznih materialov; papirni in kartonski odpadki in  |
|  ostanki; papir in karton, papirni izdelki in kartonski izdelki  |
| Oddelek XI: Tekstil in tekstilni izdelki  |
| Oddelek XII: Obutev, pokrivala, dežniki, sončniki, sprehajalne palice, palice-stolčki, biči, korobači in njihovi deli; preparirano perje in izdelki iz perja; umetno cvetje; izdelki iz človeških las |
| Oddelek XIII: Izdelki iz kamna, sadre, cementa, betona, azbesta, sljude ali podobnih materialov; keramični izdelki; steklo in stekleni izdelki |
| Oddelek XIV: Naravni in kultivirani biseri, dragi in poldragi kamni, plemenite kovine, kovine, platirane s  |
|  plemenitimi kovinami, in iz njih narejeni izdelki; imitacije nakita; kovanci  |
| Oddelek XV: Navadne kovine in izdelki iz navadnih kovin  |
| Oddelek XVI: Stroji in mehanske naprave; elektrotehniška oprema; njihovi deli; aparati za snemanje in |
|  reprodukcijo zvoka, aparati za snemanje in reprodukcijo televizijske slike in zvoka, deli in  |
|  pribor za te proizvode  |
| Oddelek XVII: Vozila, zrakoplovi, plovila in spremljajoča transportna oprema  |
| Oddelek XVIII: Optični, fotografski, kinematografski, merilni, kontrolni, precizni, medicinski ali kirurški  |
|  instrumenti in aparati; ure; glasbila; njihovi deli in pribor  |
| Oddelek XIX: Orožje in strelivo; njuni deli in pribor  |
| Oddelek XX: Razni izdelki  |
| Oddelek XXI: Umetniški izdelki, zbirke in starine |

**Postavka**

Posamezna postavka nomenklature vsebuje:

oznako KN – 1. stolpec

raven razčlenitve, ki je označena s črticami - 2. stolpec

poimenovanje blaga – 2. stolpec

konvencionalno stopnjo dajatve – 3. stolpec

dodatno mersko enoto – 4. stolpec

**Primer postavke:**

|  |  |  |  |
| --- | --- | --- | --- |
| **Oznaka KN** | **raven razčlenitve in poimenovanje blaga** | **Konvencionalna stopnja dajatve** | **Dodatna enota**  |
| 0106 14 10 | − − − domači kunci | 3,8 | p/st |

**Oznaka KN** je sestavljena iz osemmestne številčne oznake:

1. prvih šest mest označuje številčne oznake, ki se nanašajo na številke in podštevilke harmoniziranega sistema,

2. sedmo in osmo mesto označujeta podštevilke KN. Če številka ali podštevilka harmoniziranega sistema za potrebe EU nista razčlenjeni naprej, sta sedmo in osmo mesto označena z »00«.

|  |  |
| --- | --- |
| ***Tarifna oznaka***  | ***Opis posameznih številk***  |
| 1 | 2 |  |  |  |  |  |  | Poglavje HS  |
| 1 | 2 | 3 | 4 |  |  |  |  | Tarifna številka HS  |
| 1 | 2 | 3 | 4 | 5 | 6 |  |  | Tarifna podštevilka HS  |
|  |  |  |  |  |  | 7 | 8 | Tarifna podštevilka KN  |
| 1 | 2 | 3 | 4 | 5 | 6 | 7 | 8 | Tarifna oznaka KN  |

Konvencionalna stopnja dajatve

Za uvoženo blago s poreklom iz držav, ki so pogodbenice Splošnega sporazuma o carinah in trgovini, ali s katerimi je EU sklenila sporazume, ki vsebujejo klavzulo o priznavanju največjih tarifnih ugodnosti, se uporabljajo konvencionalne dajatve iz 3. stolpca seznama dajatev. Če ni določeno drugače, se te konvencionalne dajatve uporabljajo tudi za blago, ki zgoraj ni navedeno, in je uvoženo iz katere koli tretje države.

3.0 VPRAŠANJA IN ODGOVORI

Vprašanje 1: Kaj moramo upoštevati pri uvrščanju blaga v kombinirano nomenklaturo EU?

**Odgovor**

Pri uvrščanju blaga v kombinirano nomenklaturo EU moramo upoštevati tehnične podatke o blagu, podatke o materialni sestavi in namenu uporabe blaga. Nadalje je treba upoštevati splošna pravila in posebne določbe, opombe k oddelkom in posameznim poglavjem, ki so navedene v kombinirani nomenklaturi. V pomoč pri uvrščanju služijo pojasnjevalne opombe harmoniziranega sistema in pojasnjevalne opombe kombinirane nomenklature. Pregledati je potrebno veljavne uredbe o uvrstitvi določenega blaga, ki jih izdaja Komisija EU, veljavne zavezujoče tarifne informacije, sodbe Sodišča Evropske unije, mnenja SCO itd.

Vprašanje 2: Kje je objavljena kombinirana nomenklatura EU?

**Odgovor**

Kombinirana nomenklatura EU se spreminja vsako leto in je objavljena v Uradnem listu Evropske unije najpozneje do 31. oktobra, uporabljati pa se začne 1. januarja naslednjega leta. Nomenklatura je dosegljiva v elektronski obliki na spletni strani [EURLEX](https://eur-lex.europa.eu/oj/direct-access.html?locale=sl). Več informacij o kombinirani nomenklaturi je na voljo na spletni strani [Finančne uprave Republike Slovenije.](http://www.fu.gov.si/carina/podrocja/nomenklatura_uvrscanje_in_taric/)